Document ID: 32009R1269

ΚΑΝΟΝΙΣΜΌΣ (ΕΕ) αριθ. 1269/2009 ΤΗΣ ΕΠΙΤΡΟΠΉΣ
της 21ης Δεκεμβρίου 2009
για την τροποποίηση του κανονισμού (ΕΚ) αριθ. 243/2007 όσον αφορά την ελάχιστη περιεκτικότητα των ζωοτροφών για χοίρους προς πάχυνση σε πρόσθετη ύλη
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 13 παράγραφος 3,
Εκτιμώντας τα ακόλουθα:
(1)
Με τον κανονισμό (ΕΚ) αριθ. 243/2007 της Επιτροπής (2), το ενζυμικό παρασκεύασμα 3-φυτάσης που παράγεται από τον Aspergillus niger (CBS 101 672), το οποίο ανήκει στην κατηγορία «ζωοτεχνικές πρόσθετες ύλες», εγκρίθηκε για χρήση ως πρόσθετη ύλη για περίοδο δέκα ετών στα απογαλακτισμένα χοιρίδια, στους χοίρους προς πάχυνση και στα κοτόπουλα προς πάχυνση.
(2)
Σύμφωνα με το άρθρο 13 παράγραφος 3 του κανονισμού (ΕΚ) αριθ. 1831/2003, η εταιρεία BASF SE, κάτοχος της άδειας του εν λόγω ενζυμικού παρασκευάσματος, υπέβαλε αίτηση με την οποία ζητά να αλλάξουν οι όροι έγκρισης για τους χοίρους προς πάχυνση και να μειωθεί η ελάχιστη περιεκτικότητα της πρόσθετης ύλης στις ζωοτροφές. Η εν λόγω αίτηση συνοδευόταν από τα σχετικά στοιχεία που υποστηρίζουν την αίτηση αλλαγής.
(3)
Η Αρχή, στη γνώμη που διατύπωσε στις 7 Ιουλίου 2009, κατέληξε στο συμπέρασμα ότι υπάρχουν επαρκή στοιχεία για να υποστηριχθεί η αποτελεσματικότητα του ενζυμικού παρασκευάσματος 3-φυτάσης που παράγεται από τον Aspergillus niger (CBS 101 672) σε χοίρους προς πάχυνση στη χαμηλότερη ελάχιστη περιεκτικότητα των 100 FTU ανά χιλιόγραμμο πλήρους ζωοτροφής (3).
(4)
Κατά συνέπεια, ο κανονισμός (ΕΚ) αριθ. 243/2007 πρέπει να τροποποιηθεί αναλόγως.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο παράρτημα του κανονισμού (ΕΚ) αριθ. 243/2007, στην έβδομη στήλη, ελάχιστη περιεκτικότητα, το μέγεθος «280 FTU» αντικαθίστανται από «100 FTU (4)».
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 21 Δεκεμβρίου 2009.

Labels: 17
6